EFF verklaar uiteindelik skenkingsEFF-leier Julius Malema (Foto: Nokuthula Mbatha/African News Agency/ANA) Die EEF het aan die Onafhanklike Verkiesingskommissie (OVK) verklaar dat die party R3,1 miljoen aan skenkings vir die derde kwartaal van die 2021/’22-boekjaar ontvang het. Die bedrag is Dinsdag in die OVK se derde en voorlaaste blootleggingsverslag oor partyfinansiering gepubliseer. Die kommissie het nie bekendgemaak wie dié geld geskenk het nie. Maroela Media het vroeër berig dat slegs ses politieke partye skenkings van meer as R100 000 tydens die tweede kwartaal (Julie tot September 2021) by die OVK verklaar het. Ingevolge die Wet op Politieke Partyfinansiering moet alle skenkings bo R100 000 verklaar word, terwyl geen enkele skenking van meer as R15 miljoen per jaar aan ’n party toegelaat word nie. Die EFF het egter ondanks ŉ reuseverkiesingsveldtog geen skenkings bo dié drempel vir die eerste en tweede kwartaal verklaar nie. Die DA het in November verlede jaar ŉ beroep op die kommissie gedoen om dringend ondersoek in te stel na die EFF se beweerde oortreding van dié wet, asook ongerymdhede met betrekking tot die ANC se verklarings. Volgens die OVK se jongste verslag het 11 partye nou skenkings van altesame R46 miljoen vir die derde kwartaal verklaar. Volgens die OVK se jongste verslag het 11 partye nou skenkings van altesame R46 miljoen vir die derde kwartaal verklaar. (Foto: Reint Dykema) Dié partye sluit die DA (R12,5 miljoen), ANC (R22,8 miljoen), Vryheidsfront Plus (R484 438), GOOD (R340 447), die Inkatha Freedom Party (R787 588), Action SA (R5 miljoen) en die EFF in. Die kommissie sê die 11 openbaarmakings verteenwoordig ŉ noemenswaardige toename in die aantal politieke partye wat in vergelyking met die eerste en tweede kwartale verklarings gemaak het. “Dit is opmerklik dat slegs drie partye – Action SA, die ANC en die DA – deurgaans oor al drie kwartale verklarings gemaak het.” Die algehele bedrag vir die derde kwartaal is groter as die sowat R30 miljoen wat vir die eerste kwartaal verklaar is, maar minder as die bykans R57 miljoen wat in die tweede kwartaal verklaar is. Net meer as R5,6 miljoen van die verklaarde bedrag in die derde kwartaal is in goedere en dienste ontvang, terwyl R40,3 miljoen se geldelike skenkings ontvang is. Die grootste enkele geldelike skenking van R15 miljoen is deur die ANC verklaar. Dié bedrag is volgens die party se verklaring deur die Batho Batho Trust geskenk. Die OVK meen die toename in verklarings dui op ŉ verbeterde begrip en wyer aanvaarding van die wet, asook die behoefte aan groter deursigtigheid met betrekking tot partyfinansiering. “Terwyl die kommissie graag wil sien dat hierdie tendens voortduur, is dit belangrik om te erken dat hierdie tydperk saam met ’n verkiesingstydperk – die 2021 plaaslike regeringsverkiesings – geval het. “Daar blyk ’n positiewe korrelasie te wees tussen die aantal en grootte van skenkings en die verkiesingstydperk. Daar is ook ’n patroon van skenkers wat skenkings aan verskillende partye maak, op min of meer dieselfde wyse as wat die Veelparty Demokrasie Fonds bedoel is om te funksioneer.” Die OVK sê skenkers soos die Harmony Gold-mynmaatskappy, African Rainbow Minerals, South African Breweries (SAB) en 3Sixty Health is van die maatskappye wat skenkings aan verskeie partye gemaak het. “Sou die kommissie geloofwaardige inligting ontvang wat skenkings identifiseer wat nié deur enige politieke party verklaar is nie, sal ’n ondersoek ingevolge die wet ingestel word.”